СТАНОВИЩЕ

 Относно докторантура на Венцислав Атанас Недев /България/ Северна Македония/ на самостоятелна подготовка по професионално направление 1.3. Педагогика на обучението по… докторска програма „Методика на обучение по физическо възпитание и спорт“ към катедра „Индивидуални спортове и рекреация“ – Департамент по спорт при СУ „Св. Климент Охридски“, на тема „Въздействие на двигателните умения и антропометрични параметри за реализиране на специфична карате прецизност“.

 Научен ръководител: Доц. Евгени Симеонов Йорданов, доктор

 Приложен е протокол за проверка на оригиналността на докторантския труд.

Приложено е становище за предотвратяване на плагиатство.

 Представения докторантски труд се с състои от 187 стандартни машинописни страници, онагледен е от 33 таблици и 57 фигури. Структуриран е от 3 основни глави, изводи и препоръки. Библиографията включва 78 литературни източници - 40 на кирилица и 39 на латиница.

 Приложения автореферат отговаря на докторантския труд с обем от 39 страници.

 Така формулираната тема представлява голям интерес за развитието на спорта карате. Още във въведението докторанта подчертава необходимостта от непрекъснати изследвания, които включват генетичната обусловеност на антропометричните особености, на тяхното развитие под влиянието на обучението, на методите и тренировките за израстването на занимаващите се. Подчертава се влиянието на физическите упражнения и връзката с основните специални науки съпътстващи развитието и функционирането на човешкия организъм. Според докторанта активния процес на физическото възпитание влияе и върху интелектуалните и творческите способности на учениците и подобряване на здравето и работоспособността. Въвеждането на карате в училищата е силен момент в развитието на този спорт. Според докторанта всичко това спомага за качественото формиране на подрастващите като личности. В това направление докторанта проучва и анализира мненията на редица автори.

С познаване на проблематиката докторантът тълкува значението на думите „кара“ и „ До“ „Шиай“ и „Ката“, етиката и уважението в бойните изкуства. В традиционното карате важно място заема концепцията за последния удар.

 От физическите качества акцентира върху гъвкавостта като най- потребно качество и методите за нейното развитие.

 В първа глава е проучена историята на създаване и развитие на карате в Япония и разпространението му в целия свет като система за физическо и духовно развитие на личността. Авторът акцентира върху философията на бойните изкуства и влиянието на различните религиозни групи. Той отдава голямо значение на систематизиране и модернизиране на карате като спорт и оформянето на отделните стилове.

 Докторантът отбелязва развитието и на ръководни органи по карате, създават се Международна федерация по традиционно карате, Световен съюз на карате организациите, Международна аматьорска карате федерация, Световна карате федерация и борбите между тях.

 В обзора при проучването на проникването на карате в Македония и като пряк свидетел и участник в този процес отбелязва развитието на карате в КК „Работнички“ и националния отбор на неговата страна и постигнатите успехи от него и другите състезатели в различни състезания. Коментира развитието на треньорските и ръководните кадри, както и влизането на карате в учебната програма по физическо възпитание в училищата. Отбелязан е приноса на фамилия Недеви за развитието и успехите на карате в Македония.

 Като се задълбочава върху прецизността при изпълнението на движенията прави подробна характеристика и формулира важни фактори от значение за проявление на ефективността на техниката. Прави анализ на различни собствени изследванията и такива на редица специалисти и изследователи.

 На основата на направените проучвания авторът изгражда хипотези според които би могло да се очакват статистически значими променливи на антропометричните параметри и двигателните способности за специфична прецизност в карате. Изведени са още четири хипотези .

 В глава втора разглежда цел и задачи на изследването.

 Целта на изследването е да се изследва въздействието на определени антропометрични параметри и двигателни умения върху успеха за реализиране на специфичната карате прецизност.

 В помощ за осъществяване на целта са поставени шест конкретни задачи.

 Проучването е проведено с 63 кадети и юноши от Република Македония и момчета 14–16 и 17– 18 годишни носители на кафяв и черен пояс състезатели по традиционно карате, които да отговарят на определени критерии. Измерванията на антропометричните показатели са проведени съгласно определени методики. Приложени са тестове за оценка честотата на движение на ръце и крака, за оценка на специфичната карате прецизност и тестове за изследване на основните двигателни умения. В методиката на изследването са описани всички изисквания.

 Данните са измерени, обработени и анализирани с подходящи методики. Изчислен е коефициента на корелация, приложен е регресионния анализ и други методи.

 Предмет на изследването са специфичните антропометрични измерения, двигателни и специфично – двигателни способности на каратистите.

 В глава трета разглежда резултати и дискусия. При резултатите и дискусията /анализите/ са представени и отделни таблици по отделно за кадети и юноши. Анализите са извършени компетентно и с разбиране към основната статистика на данните при кадетите и юношите. Анализирани са получените разлики между кадетите и юношите. Всички изследвания завършват с определено мнение по получените резултати.

 На основата на резултатите получени от това изследване проведено с кадети и юноши каратисти докторантът извежда три извода, които засягат поставената цел и постигането на видовете хипотези свързани със специфичната прецизност на ръцете и антропометричните размери и двигателните способности на кадетите и юношите.

 В препоръките авторът прави определени предложения за обхвата и съдържанието на бъдещи научни разработки.

 Във връзка с тематиката на докторантския труд са издадени три публикации в съавторство с един и две с двама съавтори.

 В заключение считам, че докторантът, на основата на своя богат практически опит и знания е свършил голям научно-изследователски труд свързан с развитието и за бъдещи успехи на карате. Ето защо, като давам своя положителен вот призовавам членовете на научното жури високо да оценят докторантския труд на Венцислав Атанас Недев и да му бъде присъдена образователна и научна степен „ Доктор“ по професионално направление 1. 3. Педагогика на обучението по…/ Методика на обучението по физическо възпитание и спорт/.

 Изготвил становището:

 проф. Ангел Б. Крумов, доктор